Zagreb, 10. listopada 2019.g.

**Z A P I S N I K**

sa **65. sjednice** Povjerenstva za odlučivanje o sukobu interesa održane dana 10. listopada 2019. godine u prostorijama Povjerenstva za odlučivanje o sukobu interesa, s početkom u 10,00 sati.

**PRISUTNI:** Nataša Novaković,Tončica Božić, Tatijana Vučetić, Aleksandra Jozić-Ileković i Davorin Ivanjek.

**Iz Ureda Povjerenstva:** Majda Uzelac i Martina Jurišić.

Predsjedava: predsjednica Povjerenstva za odlučivanje o sukobu interesa.

Predsjednica Povjerenstva otvara sjednicu i predlaže usvajanje zapisnika sa 64. sjednice te poziva članove da se izjasne o tome da li prihvaćaju zapisnik. Utvrđuje se da članovi Povjerenstva jednoglasno prihvaćaju zapisnik.

Predsjednica poziva članove da se izjasne o tome da li prihvaćaju predloženi dnevni red. Članica Povjerenstva Aleksandra Jozić-Ileković predlaže da se dnevni red dopuni s toč. 22. Davanje mišljenja u predmetu **M-133/19 dužnosnik Krunoslav Papić, član Uprave trgovačkog društva HŽ Infrastruktura d.o.o.** Član Povjerenstva Davorin Ivanjek predlaže da se dnevni red dopuni s toč. 23. Davanje mišljenja u predmetu **M-137/19 na zahtjev dužnosnika GORANA GRLIIĆA – RADMANA, ministra vanjskih i europskih poslova**. Članica Povjerenstva Tončica Božić predlaže da se dnevni red dopuni s toč. 24. Davanje mišljenja u predmetu **M-139/19 na zahtjev dužnosnika HRVOJA PARLOVA, člana Uprave trgovačkog društva HP-Hrvatska pošta d.d.**  Utvrđuje se da članovi Povjerenstva jednoglasno prihvaćaju ovakav prijedlog dnevnog reda.

**Prelazi se na raspravljanje o 1. točci dnevnog reda.**

Član Povjerenstva Davorin Ivanjek kao izvjestitelj u predmetu **P-382/17, dužnosnik ANDREJ PLENKOVIĆ, predsjednik Vlade Republike Hrvatske** iznosi predmet i navodi da je Povjerenstvo pokrenulo postupak protiv dužnosnika zbog moguće povrede članka 5. stavaka 1. i 4. ZSSI-a, koja proizlazi iz propusta deklariranja kumske povezanosti s Igorom Pokazom, kojeg je predlagao postaviti za izvanrednog i opunomoćenog veleposlanika Republike Hrvatske u Ujedinjenoj Kraljevini Velike Britanije i Sjeverne Irske, i to članovima Vlade Republike Hrvatske prilikom utvrđivanja prijedloga za postavljanje i opoziv šefova diplomatskih misija, članovima Odbora za vanjsku politiku Hrvatskog sabora prilikom davanja mišljenja u postupku postavljanja šefova diplomatskih misija, te Predsjednici Republike Hrvatske prilikom donošenja odluke o postavljanju šefa diplomatske misije na temelju prethodnog supotpisa predsjednika Vlade Republike Hrvatske, kao i propusta javnog deklariranja iste okolnosti građanima koji imaju pravo biti upoznati s ponašanjem dužnosnika koje su u vezi s obnašanjem njihove dužnosti, čime bi moglo doći do nesavjesnog i netransparentnog postupanja dužnosnika. Dužnosnik se na odluku očitovao. Očitovanje dužnosnika čita se u cijelosti.

Povjerenstvo je zatražilo očitovanja ustavnopravnih stručnjaka jer je u odluci o pokretanju postupka zauzelo stav da se predsjednik Vlade RH ne može izuzeti, ali je rečeno da će se kontaktirati ustavnopravne stručnjake. Zatražena su očitovanja od Sveučilišta u Splitu, Zagrebu, Rijeci i Osijeku. Očitovale su se katedre Sveučilišta u Zagrebu i Sveučilišta u Osijeku. Očitovanja se čitaju u cijelosti. Prema očitovanju katedre Sveučilišta u Zagrebu dužnosnik se mogao izuzeti, ali je trebalo razmotriti kategoriju kumstva. Prema očitovanju jednog ustavnopravnog stručnjaka katedre u Osijeku ne postoji mogućnost izuzimanja predsjednika Vlade RH, međutim, mogao je navedenu okolnost deklarirat dok se prema drugom ustavnopravnom stručnjaku katedre u Osijeku dužnosnik mogao odnosno trebao izuzeti. Očitovanja katedre u Rijeci i Splitu nisu zaprimljena.

Otvara se rasprava.

Izvjestitelj predlaže da se donese odluka kojom se utvrđuje da je dužnosnik povrijedio čl. 5. ZSSI-a jer je propustio deklarirati onima koji su odlučivali te javnosti kumstvo sa Igorom Pokazom čime je došlo do nesavjesnog i netransparentnog postupanja dužnosnika.

Otvara se rasprava

Članica Povjerenstva Aleksandra Jozić-Ileković navodi da je postupak pokrenut zbog čl. 5. ZSSI-a te iznosi protuprijedlog da dužnosnik nije povrijedio odredbe čl. 5. ZSSI-a niti bilo koju drugu odredbu ZSSI-a. Protuprijedlog temelji na nekoliko činjenica: Igor Pokaz je u sustavu Ministarstva vanjskih poslova od 1994., postao je vjenčani kum s dužnosnikom 1999 god. Nadalje iznosi da je Igor Pokaz bio veleposlanik u Rusiji i pri UN-u iz čega proizlazi da ima karijerni put u diplomatskoj službi i iskustvo u struci. Nadalje navodi da čl. 99. st. 3 Ustava predstavlja ustavni prerogativ i nije postojao model da se dužnosnik izuzme. Dužnosnik nije jedina osoba koja je imenovala Igora Pokaza za veleposlanika. Cijeli proces imenovanja bio je tajan za javnost. Ne vidi cilj i svrhu deklarirati javnosti kumsku povezanost nakon što je Igor Pokaz imenovan. Navodi da će u odnosu na navedeni prijedlog izvjestitelja izdvojiti mišljenje.

Članica Povjerenstva Tončica Božić navodi da kada podaci nisu jednoznačni trebaju biti interpretirani isključivo u korist stranke. Smatra da Povjerenstvo ne zna jesu li osobe koje su odlučivale o imenovanju znale za odnos kumstva između dužnosnika i Igora Pokaza, također, ne vidi smisao deklariranja navedenog kumstva nakon što je osoba imenovana. Smatra da nema povrede načela djelovanja.

Članica Povjerenstva Aleksandra Jozić-Ileković ističe da je odredba čl. 5. ZSSI odredba koja propisuje načela i da to nije odredba temeljem koje se može utvrđivat odgovornost dužnosnika bez neke druge konkretne odredbe koju ZSSI propisuje, prvenstveno misleći na čl. 7. ZSSI-a. Isti stav dijeli i članica Povjerenstva Tončica Božić.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 1. točci dnevnog reda dovršeno.

**Prelazi se na raspravljanje o 2. točci dnevnog reda.**

Član Povjerenstva Davorin Ivanjek kao izvjestitelj u predmetu **P-102/18, dužnosnik ANDREJ PLENKOVIĆ, predsjednik Vlade Republike Hrvatske i dužnosnik FRANO LUETIĆ, član Uprave trgovačkog društva Zračna luka Dubrovnik d.o.o.,** iznosi predmet i navodi da je u odnosu na dužnosnika otvoren predmet zbog imenovanja šogora u trgovačko društvo Zračna luka Dubrovnik.

Izvjestitelj predlaže da se u odnosu na dužnosnika Andreja Plenkovića donese odluka o nepokretanju postupka jer nije sudjelovao u postupku imenovanja niti utjecao na donošenje odluke, a u odnosu na dužnosnika Franu Luetića da se donese odluka o pokretanju postupka zbog moguće povrede čl. 5. ZSSI-a jer je diskrecijskom ocjenom sklopio ugovor s osobnom koja je u najbližem tazbinskom srodstvu s dužnosnikom Andrejom Plenkovićem, a u odnosu je zavisnosti o tijelu Vlade RH kojoj je dužnosnik Andrej Plenković predsjednik. U postupku je potrebno utvrditi je li dužnosnik Frano Luetić postupao savjesno, odgovorno i nepristrano. Izvjestitelj ističe da generalno treba raspraviti i istaknuti koruptivni rizik da trgovačka društva u većinskom državnom vlasništvu ne raspisuju javne natječaje.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 2. točci dnevnog reda dovršeno.

**Prelazi se na raspravljanje o 3. točci dnevnog reda.**

Predsjednica Povjerenstva kao izvjestiteljica u predmetu **P-306/18, dužnosnik LOVRO KUŠČEVIĆ, zastupnik u Hrvatskom saboru i ministar uprave do 9. srpnja 2019.g.,** iznosi predmet i navodi da je protiv dužnosnika podnijeta prijava vezano uz neprimjerene izjave i time nepristrano postupanje vezano uz inicijativu Narod odlučuje i Istanbulsku konvenciju.

U postupku su zatraženi podaci od Ministarstva uprave i APIS-a.

Izvjestiteljica predlaže da se donese odluka o nepokretanju postupka jer se ne može dokazati da je dužnosnik osobno utjecao na sam postupak. Izvjestiteljica navodi da bi dužnosnici trebali voditi računa o dignitetu i kulturi izražavanja.

Otvara se rasprava.

Članica Povjerenstva Aleksandra Jozić-Ileković postavlja upit mogu li dužnosnici komentirat određene situacije jer je teško odjeliti kada ih komentiraju kao političari, a kada kao građani. S etičke strane zagovara maksimalnu diskretnost političara u komentiranju i ocjeni referendumskih inicijativa jer komentari mogu dovesti u pitanje objektivnost samog postupka.

Utvrđuje se da je raspravljanje o 3. točci dnevnog reda dovršeno.

Prekida se sjednica Povjerenstva u 11.45 sati radi glasovanja u prve tri točke dnevnog reda.

Nastavlja se sjednica Povjerenstva u 11.50 sati.

**Prelazi se na raspravljanje o 4. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-84/19, dužnosnik MARIJAN KUSTIĆ, zastupnik u Hrvatskom saboru do 5. travnja 2019.g.** iznosi predmet i navodi da je Povjerenstvo otvorilo predmet temeljem vlastitih saznanja po novinskim natpisima, vezano uz neprijavljivanje ručnog sata vrijednosti veće od 30 000 kn u Izvješće o imovinskom stanju dužnosnika. Dužnosnik je naveo da je sat dobio od obitelji 2017.g., a isti do kraja 2017.g. nije prijavio u Izvješću o imovinskom stanju. Godine 2019.g. kad su navedene okolnosti objavljene po novinarskim natpisima dužnosnik je izvršio promjenu u Izvješću o imovinskom stanju i prijavio navedeni sat navodeći da se radi o pokretnini vrijednosti 30 000 kn. Povjerenstvo je dužnosniku dostavilo zaključak o neskladu s pozivom na očitovanje, ali se dužnosnik na isti nije očitovao.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Izvjestiteljica predlaže da se donese odluka o pokretanju postupka zbog kršenja čl. 8. i 9. ZSSI-a.

Utvrđuje se da je raspravljanje o 4. točci dnevnog reda dovršeno.

**Prelazi se na raspravljanje o 5. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-129/19, dužnosnica KATICA MIŠKOVIĆ, pomoćnica ministra regionalnog razvoja i fondova Europske unije** iznosi predmet i navodi da je protiv dužnosnice pokrenut postupak zbog moguće povrede čl. 14. ZSSI-a, koja proizlazi iz obnašanja navedene dužnosti i istovremenog obavljanja funkcije članice Upravnog vijeća ustanove HRVATSKI CENTAR ZA ZADRUŽNO PODUZETNIŠTVO, a koja nije proglašena ustanovom od posebnog državnog interesa niti od posebnog interesa za jedinicu lokalne, odnosno područne, regionalne samouprave niti je posebnim zakonom određeno da je dužnosnica član Upravnog vijeća navedene ustanove po položaju. Dužnosnica se na odluku o pokretanju postupka očitovala. Izvjestiteljica u bitnom iznosi očitovanje dužnosnice.

Izvjestiteljica predlaže da se donese odluka kojom se utvrđuje da je dužnosnica povrijedila odredbu čl. 14. st. 1. ZSSI-a te da joj se za utvrđenu povredu izrekne sankcija u iznosu od 2000 kn plativu u 2 obroka.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 5 točci dnevnog reda dovršeno.

**Prelazi se na raspravljanje o 6. točci dnevnog reda.**

**Utvrđuje se da je sjednici pristupio dužnosnik Bojan Plantak.**

Predsjednica Povjerenstva kao izvjestiteljica u predmetu **P-201/18, dužnosnik BOJAN PLANTAK, zamjenik gradonačelnika Grada Slatine** iznosi predmet i navodi da je protiv dužnosnika pokrenut postupak zbog moguće povrede čl. 14. st. 1. ZSSI-a. Dužnosnik se na odluku o pokretanju postupka očitovao. Očitovanje dužnosnika čita se u cijelosti.

Otvara se rasprava.

Predsjednica Povjerenstva daje riječ dužnosniku koji tom prilikom u potpunosti ostaje kod očitovanja te ističe da poslove upravljanja ne može prenijeti na drugu osobu jer je obavljanje poslova doktora dentalne medicine vezano uz koncesiju.

Članica Povjerenstva Aleksandra Jozić-Ileković ističe da dužnosnik nije vlasnik navedene ordinacije.

Nitko od ostalih članova Povjerenstva nema daljnjih pitanja niti prijedloga.

Izvjestiteljica predlaže da se donese odluka kojom se utvrđuje da je dužnosnik povrijedio odredbu čl. 14. st. 1. ZSSI-a te da mu se za utvrđenu povredu izrekne sankcija u iznosu od 2000 kn plativa u 4 obroka i da mu se naloži da razriješi spornu situaciju.

Utvrđuje se da je raspravljanje o 6. točci dnevnog reda dovršeno.

**Utvrđuje se da je sjednicu napustio dužnosnik Bojan Plantak.**

**Prelazi se na raspravljanje o 7. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-309/18, dužnosnik IVICA MALNAR, zamjenik gradonačelnika Grada Kutjeva** iznosi predmet i navodi da je protiv dužnosnika pokrenut postupak zbog moguće povrede čl. 14. st. 1. ZSSI-akoja proizlazi iz istovremenog obnašanja navedene javne dužnosti te obavljanja poslova upravljanja u obrtu Poljoprivredna proizvodnja i usluge „MALNAR“, u vlasništvu dužnosnika te je postupak proširen zbog povrede čl. 17. st. 1. ZSSI-akoja proizlazi iz stupanja u poslovni odnos Grada Kutjeva, u kojem dužnosnik obnaša javnu dužnost, i navedenog obrta u vlasništvu dužnosnika. Dužnosnik se na navedene odluke očitovao. Izvjestiteljica u bitnom iznosi očitovanje dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Izvjestiteljica predlaže da se donese odluka kojom se utvrđuje da je dužnosnik povrijedio odredbu čl. 14.st. 1. ZSSI-a i da je povrijeđena i odredba čl. 17. ZSSI-a te za utvrđenu povredu predlaže sankciju u iznosu od 2000 kn plativu u 2 obroka i predlaže da se predmet dostaviti ODO-u na nadležno postupanje.

Utvrđuje se da je raspravljanje o 7. točci dnevnog reda dovršeno

**Prelazi se na raspravljanje o 8. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-369/18, dužnosnik ZLATAN AVAR, zamjenik gradonačelnika Grada Varaždina** iznosi predmet i navodi da je protiv dužnosnika pokrenut postupak zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene javne dužnosti i obavljanja poslova direktora trgovačkog društva Business Intelligence Concept j.d.o.o. i zbog moguće povrede članka 16. stavka 1. ZSSI-a, koja proizlazi iz propusta da na drugu osobu prenese upravljačka prava na temelju udjela u kapitalu trgovačkog društva Business Intelligence Concept j.d.o.o., u kojem je dužnosnik imao više od 0,5% udjela u vlasništvu. Dužnosnik se na odluku o pokretanju postupka očitovao. Izvjestiteljica u bitnom iznosi očitovanje dužnosnika

Izvjestiteljica predlaže da se donese odluka kojom se utvrđuje da je dužnosnik povrijedio čl. 14. st. 1. i čl. 16. st. 1. ZSSI-a te da mu se za utvrđenu povredu izrekne sankcija u iznosu 2000 kn plativa u 2 obroka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 8. točci dnevnog reda dovršeno.

**Prelazi se na raspravljanje o 9. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-133/19, dužnosnica ĐURĐICA SLAMEK, općinska načelnica Općine Sveta Marija** iznosi predmet i navodi da je protiv dužnosnice pokrenut postupak zbog moguće povrede članka 14. stavka 5. ZSSI-a, koja proizlazi iz primanja novčane naknade za sudjelovanje na sjednicama Upravnog vijeća Lokalne akcijske grupe u 2018. godini, u ukupnom iznosu od 350,00 kunate je dužnosnici naloženo da otkloni uzroke moguće povrede što je dužnosnica i učinila.

Izvjestiteljica predlaže da se donese odluka kojom se utvrđuje da je dužnosnica povrijedila čl. 14. st. 5. ZSSI-a i da joj se izrekne sankcija opomene.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 9. točci dnevnog reda dovršeno.

**Prelazi se na raspravljanje o 10. točci dnevnog reda.**

Članica Povjerenstva Tončica Božić kao izvjestiteljica u predmetu **P-395/18, dužnosnik MARIO REPUŠIĆ, općinski načelnik Općine Runovići** iznosi predmet i navodi da je protiv dužnosnika pokrenut postupak, zbog moguće povrede članka 16. stavka 1. ZSSI-a, koja proizlazi iz propusta dužnosnika da izvrši prijenos upravljačkih prava na temelju udjela u vlasništvu trgovačkog društva Vrljika d.o.o. na povjerenika. **N**a odluku se dužnosnik očitovao i dostavio rješenje Trgovačkog suda iz kojeg je razvidno da je i dalje osnivač, a osoba ovlaštena za zastupanje Marija Repušić, međutim, dužnosnik nije dostavio Ugovor o prijenosu upravljačkih prava.

Izvjestiteljica predlaže da Povjerenstvo donese smjernicu u svezi prijenosa upravljačkih prava.

Izvjestiteljica predlaže da se donese odluka kojom se utvrđuje da je dužnosnik povrijedio čl. 16. st. 1. ZSSI-a i da mu se za utvrđenu povredu izrekne sankcija u iznosu od 3000 kn plativa u 3 obroka te nalog da dužnosnik izvrši prijenos upravljačkih prava.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 10. točci dnevnog reda dovršeno.

**Prelazi se na raspravljanje o 11. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **P-28/18, dužnosnik ANTE LAŽETA, direktor Hrvatske agencije za civilno zrakoplovstvo do 31. ožujka 2018.g.** iznosi predmet i navodi da je protiv dužnosnika podnijeta prijava na osnovi koje je provedena cjelovita redovita provjera Izvješća o imovinskom stanju dužnosnika. U postupku je utvrđeno da postoji nesklad između podataka navedenih u Izvješće o imovinskom stanju i podataka prikupljenih od drugih nadležnih tijela vezano za primanje naknade za rad u Povjerenstvu za upravljanje sigurnosti u zračnom prometu te je utvrđeno da je dužnosnik primao dodatnu naknadu u vidu godišnjih stimulativnih i mandatnih nagrada, regresa, božićnice i dara za dijete.

Izvjestiteljica predlaže da se donese odluka o pokretanju postupka zbog moguće povrede čl. 8. i 9. ZSSI-a te čl. 7.d. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 11. točci dnevnog reda dovršeno.

**Prelazi se na raspravljanje o 12. točci dnevnog reda.**

Predsjednica Povjerenstva kao izvjestiteljica u predmetu **P-131/19, dužnosnik MARKO PALIAGA, gradonačelnik Grada Rovinja** iznosi predmet i navodi da je protiv dužnosnika podnijeta prijava u kojoj se navodi da dužnosnik financijski podržava projekt njegovog brata koji radi kao docent i predavač na Sveučilištu Jurja Dobrile u Puli. Prijavitelj smatra da je došlo do sukoba interesa. U postupku su zatraženi podaci od Grada Rovinja te se Grad Rovinj očitovao da nije davao nikakvu potpora. Zatraženi su podaci i od Sveučilišta u Puli te se u očitovanju navodi da Sveučilište nije primalo nikakvu donaciju.

Izvjestiteljica predlaže da se donese odluka o nepokretanju postupka.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 12. točci dnevnog reda dovršeno.

**Prelazi se na raspravljanje o 13. točci dnevnog reda.**

Članica Povjerenstva Tatijana Vučetić kao izvjestiteljica u predmetu **P-289/18, dužnosnik LUKA GRABUŠIĆ, zamjenik gradonačelnika Grada Donja Stubica** iznosi predmet i navodi da je protiv dužnosnika podnijeta prijava u kojoj se navodi da dužnosnik istovremeno obavlja u nogometnom klubu "Stubica" iz Donje Stubice  i funkciju sportskog direktora. Otkada je dužnosnik postao zamjenik gradonačelnika, odnosno i sportski direktor u nogometnom klubu, Nogometnom klubu je mimo proračuna Športske zajednice Grada Donja Stubice od strane Grada  omogućeno da izgradi nadstrešnicu i  roštilj, te je izvršeno i veće uređenje prostorija koje koristi nogometni klub. Kako su navodno sve prostorije, kao i nogometno igralište koje koristi nogometni klub iz Donje Stubice u vlasništvu  Grada Donja Stubica, sve komunalije se također plaćaju iz sredstava proračuna Grada Donja Stubica mimo sportske zajednice grada Donja Stubica, a što je najvjerojatnije i u suprotnosti s ostalim pozitivnim propisima. Na sve predmetno najvjerojatnije značajni utjecaj ima i sam dužnosnik koji je istovremeno zamjenik gradonačelnika kao i sportski direktor nogometnog kluba iz Donje Stubice, a isti istovremeno radi u jednom poduzeću u Zagrebu. Iako  je stranka iz koje isti dolazi u predizbornoj kampanji  decidirano govorila da će  dužnosnik ako bude izabran na funkciju  gradonačelnika tu funkciju obavljati kao amater, sada dužnosnik svoju funkciju naplaćuje 3.000,00 neto odnosno  mjesečno bruto oko 4.385,97 kn, odnosno godišnje bruto od čak cca.  52.631,64 kn, sve na teret poreznih obveznika, i to unatoč činjenici da većinu, odnosno gotove cijele radne dane provede u Zagrebu na svojem redovnom radnom mjestu. U postupku je zatražena sva relevantna dokumentacija od Grada Donje Stubice, NK Stubica i Sportske zajednice.

Izvjestiteljica predlaže da se donese odluka o pokretanju postupka zbog moguće povrede čl. 5. ZSSI-a.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 13. točci dnevnog reda dovršeno.

**Prelazi se na raspravljanje o 14. točci dnevnog reda.**

Članica Povjerenstva Tončica Božić kao izvjestiteljica u predmetu **M-109/19 na zahtjev dužnosnice KRISTINE KUJUNDŽIĆ, zamjenice općinskog načelnika Općine Tompojevci** iznosi predmet i navodi da je dužnosnica podnijela zahtjev za mišljenje u kojem postavlja upit može li biti asistent projekta Zaželi - program zapošljavanja žena koji se provodi na području općine i nositelj je Općina Tompojevci s obzirom na dužnost koju obnaša.

Izvjestiteljica predlaže da se donese mišljenje da nema zapreke da dužnosnica bude asistentica na projektu Zaželi - program zapošljavanja žena, ali da vodi računa da ne zanemaruje dužnost koju obnaša te da u Izvješću o imovinskom stanju prijavi dobivene prihode.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 14. točci dnevnog reda dovršeno.

**Prelazi se na raspravljanje o 15. točci dnevnog reda.**

Član Povjerenstva Davorin Ivanjek kao izvjestitelj u predmetu **M-117/19 na zahtjev dužnosnika STJEPANA KOSTELCA, gradonačelnika Grada Otočca** iznosi predmet i navodi da je dužnosnik postavio upit Povjerenstvu može li povremeno raditi u veterinarskoj ambulanti. U postupku su zatraženi podaci koliko bi to bilo učestalo te je utvrđeno da bi dužnosnik povremeno radio 1-2 puta tjedno. Izvjestitelj utvrđuje da ovakvo obavljanje posla nema karakter redovitog i stalnog obavljanja poslova.

Izvjestitelj predlaže da se donese mišljenje da dužnosnik može obavljati navedene poslove i da je obvezan iste prihode prijaviti u Izvješće o imovinskom stanju dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 15. točci dnevnog reda dovršeno.

**Prelazi se na raspravljanje o 16. točci dnevnog reda.**

Članica Povjerenstva Tončica Božić kao izvjestiteljica u predmetu **M-119/19 na zahtjev dužnosnice RUŽICE PALIĆ KRAMARIĆ, pomoćnice ministra zdravstva,** iznosi predmet i navodi da je dužnosnica zatražila mišljenje vezano uz Sklapanje ugovora o radu na neodređeno vrijeme s jednim od Kliničkih bolničkih centara u Zagrebu ili jednoj od Kliničkih bolnica nakon prestanka mandata.

Izvjestiteljica predlaže da se donese mišljenje da nema zapreke da dužnosnica po prestanku obnašanja dužnosti nastavi raditi u jednom od Kliničkih bolničkih centara u Zagrebu ili jednoj od Kliničkih bolnica.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 16. točci dnevnog reda dovršeno.

**Prelazi se na raspravljanje o 17. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-131/19 na zahtjev dužnosnika NIKOLE LALIĆA, zamjenika župana Ličko-senjske županije** iznosi predmet i navodi da je dužnosnik podnio zahtjev za mišljenjem u kojem u bitnom navodi da obnaša profesionalno dužnost zamjenika župana Ličko-senjske županije, na koju je izabran na lokalnim izborima 21. svibnja 2017.g., sa manjinske liste. Na ovogodišnjim izborima za članove vijeća nacionalnih manjina i predstavnike nacionalnih manjina, izabran je u Općinsko vijeće srpske nacionalne manjine općine Plitvička Jezera. Na konstituirajućoj sjednici Vijeća izabran je za predsjednika. Slijedom navedenog dužnosnik traži mišljenje smije li koristiti prava kao i ostali članovi manjinskih vijeća propisana člankom 3. „Pravilnika o naknadi troškova i nagradi za rad članovima vijeća i predstavnicima nacionalnih manjina.

Izvjestiteljica predlaže da se donese mišljenje da dužnosnik može istovremeno uz obnašanje dužnosti zamjenika župana Ličko-senjske županije biti predsjednik Vijeća srpske nacionalne manjine Općine Plitvička Jezera, no za obavljanje navedene funkcije nema pravo na naknadu ili dar, osim na naknadu putnih i drugih opravdanih troškova, neovisno o tome obnaša li dužnost zamjenika župana profesionalno ili volonterski.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 17. točci dnevnog reda dovršeno.

**Prelazi se na raspravljanje o 18. točci dnevnog reda.**

Član Povjerenstva Davorin Ivanjek kao izvjestitelj u predmetu **M-132/19 na zahtjev dužnosnika ZDENKA ŠILJAKA, općinskog načelnika Općine Žumberak** iznosi predmet i navodi da je dužnosnik podnio zahtjev za mišljenjem u kojem navodi da Općina Žumberak namjerava raspisati Javni poziv za prodaju građevinskog zemljišta na svom području te da se planira prodaja zemljišta koje se nalazi pored nekretnine koja je u dužnosnikovu vlasništvu. Dužnosnik traži mišljenje Povjerenstva bi li se našao u situaciji sukoba interesa ukoliko bi on osobno ili član njegove obitelji podnio molbu za otkup zemljišta, obzirom da je dužnosnik zainteresiran za kupnju iz razloga okrupnjavanja zemljišta u svom vlasništvu.

Izvjestitelj predlaže da se donese mišljenje da nije suprotno odredbama ZSSI-a da u natječaju sudjeluje dužnosnik ili njegov član obitelji, ali u svrhu jačanja integriteta potrebno je da se dužnosnik izuzme iz postupka, isto deklarira i ovlasti zamjenika za poduzimanje radnji.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 18. točci dnevnog reda dovršeno.

**Prelazi se na raspravljanje o 19. točci dnevnog reda.**

Članica Povjerenstva Tončica Božić kao izvjestiteljica u predmetu **M-134/19 na zahtjev dužnosnika FRANKA BAXE, općinskog načelnika Općine Lupoglav** iznosi predmet i navodi da je dužnosnik podnio Povjerenstvu zahtjev za davanjem mišljenja u kojem navodi kako je Fond za zaštitu okoliša i energetsku učinkovitost objavio natječaj o sufinanciranju postavljanja solarnih panela na obiteljske kuće za proizvodnju električne energije, a radi se o nacionalnom natječaju u kojem ne sudjeluje jedinica lokalne samouprave. Dužnosnik traži mišljenje može li se javiti na natječaj i koristiti sredstva ukoliko njegova prijava zadovoljava sve kriterije i bude pozitivno riješena.

Izvjestiteljica predlaže da se donese mišljenje da nema zapreke da se dužnosnik javi na natječaj, a ukoliko bi došlo do situacije da u isti bude involvirana Općina Lupoglav potrebno je zatražiti mišljenje Povjerenstva.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 19. točci dnevnog reda dovršeno.

**Prelazi se na raspravljanje o 20. točci dnevnog reda.**

Predsjednica Povjerenstva kao izvjestiteljica u predmetu **M-135/19 na zahtjev dužnosnika GORANA BEUSA RICHEMBERGHA, zastupnika u Hrvatskom saboru** iznosi predmet i navodi da je dužnosnik podnio zahtjev za mišljenjem u kojem navodi da bi nezavisno lutkarsko kazalište uprizorilo njegovu poemu, a izdavačka kuća bi tiskala njeno drugo izdanje u formi slikovnice. Dužnosnik traži mišljenje može li primati naknadu odnosno autorski honorar za korištenje autorskog umjetničkog djela.

Izvjestiteljica predlaže da se donese mišljenje da sukladno čl. 13. st. 3. ZSSI-a nema zapreke da dužnosnik prima naknadu odnosno autorski honorar za korištenje autorskog umjetničkog djela te da je iste prihode obvezan prijaviti u Izvješće o imovinskom stanju dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 20. točci dnevnog reda dovršeno.

**Prelazi se na raspravljanje o 21. točci dnevnog reda.**

Članica Povjerenstva Tatijana Vučetić kao izvjestiteljica u predmetu **M-136/19 na zahtjev dužnosnika ARSENA BAUKA, zastupnika u Hrvatskom saboru** iznosi predmet i navodi da je dužnosnik podnio zahtjev za mišljenjem u kojem dužnosnik postavlja upit može li se dužnosnik, prije isteka roka od godine dana, zaposliti u tijelu u kojem je bio dužnosnik (pomoćnik ministra) obzirom na ograničenja iz članka 20. Zakona o sprječavanju sukoba interesa te ukoliko je odgovor da “može", kako treba postupati ministar u slučaju da Vladi RH   
predlaže imenovanje iste osobe koja je imenovana na političku dužnost također na njegov prijedlog, a da bi poštivali načela iz članka 5. ZSSI, posebno u kontekstu nepristranog obavljanja javne dužnosti i očuvanja vlastite vjerodostojnosti. Naime, predlaganje iste osobe po “političkom" i “nepolitičkom" kriteriju svakako dovodi u pitanje nepristranost i vjerodostojnost ministra.

Izvjestitelj predlaže da se donese mišljenje da nema zapreke, u smislu odredbi ZSSI-a, da se dužnosnik koji je obnašao dužnost pomoćnika ministra, nakon prestanka obnašanja navedene dužnosti prijavi na javni natječaj za imenovanje ravnatelja upravne organizacije u sastavu ministarstva sukladno Zakonu o sustavu državne uprave i Zakonu o državnim službenicima. Predlaganje osobe koja je obnašala dužnost pomoćnika ministra Vladi Republike Hrvatske, za imenovanje na mjesto ravnatelja upravne organizacije u sastavu tog ministarstva, u okviru postupka javnog natječaja, načelno i samo po sebi ne upućuje na moguću povredu odredbi ZSSI-a. Međutim, ako postoje okolnosti koje upućuju da je osoba koja se predlaže u nekom konkretnom slučaju na bilo koji način interesno ili osobno povezana s ministrom ili ako ministar kao predlagatelj ima bilo kakvih dvojbi o postupanju u skladu s načelima obnašanja dužnosti upućuje se da sukladno članku 6. stavku 1. ZSSI-a, zatraži mišljenje Povjerenstva.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 21. točci dnevnog reda dovršeno.

**Prelazi se na raspravljanje o 22. točci dnevnog reda.**

Članica Povjerenstva Aleksandra Jozić-Ileković kao izvjestiteljica u predmetu **M-133/19 na zahtjev dužnosnika KRUNOSLAVA PAPIĆA, člana Uprave trgovačkog društva HŽ Infrastruktura d.o.o.** iznosi predmet i navodi da je dužnosnik podnio zahtjev za mišljenjem u kojem postavlja upit da li se na javni natječaj, objavljen na stranicama društva, može primiti njegov sin koji ispunjava sve uvjete natječaja. U postupku je utvrđeno da je Povjerenstvo odlučivalo u postupku natječaja.

Izvjestiteljica predlaže da se donese mišljenje da se dužnosniku preporuči da zbog transparentnosti i višeg standarda natječaj objavi na primjereni način. I da deklarira okolnost srodstva čim sazna da je njegov sin kandidat.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 22. točci dnevnog reda dovršeno.

**Prelazi se na raspravljanje o 23. točci dnevnog reda.**

Član Povjerenstva Davorin Ivanjek kao izvjestitelj u predmetu **M-137/19 na zahtjev dužnosnika GORANA GRLIĆA – RADMANA, ministra vanjskih i europskih poslova** iznosi predmet i navodi da je dužnosnik podnio zahtjev za mišljenjem u kojem navodi da je odlukom Hrvatskog sabora potvrđen za ministra vanjskih i europskih poslova i time člana Vlade Republike Hrvatske, koju dužnost obnaša od 18. srpnja 2019.g. Dužnosnik navodi da je vlasnik 1419 redovnih dionica trgovačkog društva Agroproteinka d.d. te da je prenio upravljačka prava koja proizlaze iz vlasništva nad tim dionicama na povjerenika (pravo sudjelovanja i raspravljanja na glavnoj skupštini trgovačkog društva, pravo na obaviještenost, pravo glasovanja, pravo na pobijanje odluka glavne skupštine, sve sukladno odredbama Zakona o trgovačkim društvima). Dužnosnik navodi da iz ZSSI-a ne proizlazi dužnost prijenosa imovinskih prava koja proizlaze iz svojstva vlasnika dionica, koja su vezana za vlasništvo, a ne za poduzimanje radnji dužnosnika kao vlasnika dionica. Dužnosnik nadalje navodi da je imovinsko pravo vlasnika dionice isplata dividende te da je navedeno trgovačko društvo u 2018.g. ostvarilo dobit, slijedom čega dužnosnik ima pravo na dividendu i traži mišljenje Povjerenstva postoje li zakonske zapreke da istu primi u 2019.g. iz dobiti ostvarene u 2018.g. te da eventualno prima ostvarenu dividendu i u kasnijim godinama.

Izvjestitelj predlaže da se donese mišljenje da obzirom da se obveza prijenosa upravljačkih prava nad dionicama propisana člankom 16. stavkom 1. ZSSI-a odnosi isključivo na sudjelovanje dužnosnika u donošenju odluka trgovačkog društva kojima utječe na ostvarivanje svojih članskih prava, dužnosnik Gordan Grlić-Radman, ministar vanjskih i europskih poslova, može u cijelom razdoblju obnašanja dužnosti primati dividendu kao vlasnik dionica trgovačkog društva te je obvezan podatke o isplaćenoj dividendi navesti u Izvješće o imovinskom stanju dužnosnika.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Utvrđuje se da je raspravljanje o 23. točci dnevnog reda dovršeno.

**Prelazi se na raspravljanje o 24. točci dnevnog reda.**

Članica Povjerenstva Tončica Božić kao izvjestiteljica u predmetu **M-139/19 na zahtjev dužnosnika HRVOJA PARLOVA, člana Uprave trgovačkog društva HP-Hrvatska pošta d.d.** iznosi predmet i navodi da je dužnosnik postavio upit može li kao član uprave trgovačkog društva u većinskom državnom vlasništvu biti član nadzornog odbora trgovačkog društva koje će osnovati i biti jedini vlasnik javna ustanova.

Otvara se rasprava.

Nitko od ostalih članova Povjerenstva nema daljnjih pitanja niti prijedloga.

Izvjestiteljica predlaže da se donese mišljenje da dužnosnik sukladno čl. 14. ZSSI-a ne može biti član nadzornog odbora trgovačkog društva.

Utvrđuje se da je raspravljanje o 24. točci dnevnog reda dovršeno.

Prelazi se na postupak glasovanja. Na temelju članka 39. stavka 6. ZSSI-a, postupak glasovanja zatvoren je za javnost.

Sjednica je završena u 15,00 sati.

**Zapisnik sastavila**

**Tajnica Povjerenstva: Predsjednica Povjerenstva:**

**Majda Uzelac, dipl.iur. Nataša Novaković ,dipl.iur.**